Taalbeleidvoorstelle nie taakspan s’n nie, erken UPFoto: UP/Facebook Prof. Koos Malan, professor in publiekreg aan UP en lid van die taalbeleid-taakspan, het aan Maroela Media gesê die wysigings wat deur die rektor deurgegee is asof dit die voorstelle van die taakspan is, is ŉ wanvoorstelling. “Die voorgestelde wysigings soos per die rektor se skrywe kom op die afskaffing van Afrikaans neer en wek die indruk dat die taakspan wesenlik op ŉ eentalige Engelse voertaalbeleid ooreen gekom het. Die is nie waar dat die taakspan op hierdie voorgestelde wysigings ooreengekom het nie. Vir sover die voorgestelde wysigings derhalwe as die mening van die taakspan voorgestel word, is dit ŉ wanvoorstelling.” Volgens Malan het die taakspan nooit tot ŉ bepaalde finale aanbeveling gekom nie en is daar op sekere vertrekpunte ooreengekom. “Diegene wat vir die wanvoorstelling verantwoordelik was, behoort dit reg te stel. Die basiese uitgangspunte van die taakspan was vanuit die staanspoor juis die teenoorgestelde as wat die wanvoorgestelde voorstelle behels. ŉ Uitbreiding van veeltaligheid is voorgestaan, nie ŉ afname of wesenlike verwydering daarvan en die vervanging met Engelse eentaligheid wat die huidige voortstelle nou basies behels nie.” Maroela Media het intussen korrespondensie onder oë gehad waarin ŉ lid van die universiteit se bestuur, wat ook deel van die taakspan is, toegee het dat die voorstelle nié die van die taakspan is nie, “maar eerder dié van die senaat”. Prof. Cheryl de la Rey, rektor en visekanselier van UP, het in ŉ skrywe gedateer 18 Februarie verklaar dat die volgende wysigings aan die beleid voorgestel word: De la Rey het in die skrywe aan personeel, alumni en ander belanghebbendes voorgehou dat dit die voorstelle van die taakspan is. Die UP se raad hou intussen Saterdag ŉ buitengewone vergadering. Prof. De la Rey sal verslag doen oor die betogings wat die universiteit tot stilstand gebring het en die pad vorentoe. Volgens die agenda sal die “substansie van die universiteit se taalbeleid” nie tydens die vergadering bespreek word nie. Anna-Retha Bouwer, woordvoerder van die universiteit, het aan Maroela Media gesê die voorstelle is op 27 Januarie aan die senaatsvergadering voorgehou en aanvaar. Sy het gesê sy kan nie kommentaar lewer oor die interne prosedures van die taakspan nie. Die bestuurslid wat toegegee het dat die voorstelle nié die van die taakspan is nie, is tans in die buiteland. Maroela Media sal vrae aan die bestuurslid rig en hieroor berig sodra die terugvoer ontvang is. Bouwer het intussen gesê daar is talle prosesse wat nou moet volg voordat die universiteit se taalbeleid gewysig kan word, waaronder ŉ konsultasieproses. Die voorstelle moet hierna voor die raad dien en die implementering van enige veranderinge sal in ooreenstemming met die toepaslike wetgewing geskied, aangesien die taalbeleid ŉ statutêre aangeleentheid is wat aan die minister van hoër onderwys en opleiding voorgelê moet word. “Daar is ŉ persepsie dat die EFF op en af gespring het en dat die universiteit daarom sy taalbeleid hersien, maar hierdie proses is al vir ŉ jaar aan die gang.”